समयानुसार मैंने दतिया के पीताम्बर पीठाधीश्वर पूज्यपाद स्वामी जी के सन्मुख एतद् सम्बन्धी अपनी जिज्ञासा प्रस्तुत की और अभिमत को जानना चाहा। मुझे अपार हर्ष हुआ जब स्वामी जी ने बल देकर कहा- ‘‘यह निर्विवाद है कि भगवान परशुराम यमदग्नियां क्षेत्र में अवतरित हुए थे। वैसे वे देश के दिव्य पुरूष थे। समूचे भारत के भूगोल को उन्होने देखा-परखा था। अनेक स्थलों पर उन्होने साधना और तपस्या की थी। ऐसे स्थानों पर चर्या-चिन्ह शेष रहने के कारण वहां के स्थानीय विद्वान उनका वहां का होने का दावा कर लिया करते है।’’